ดัชนีเชื่อมั่นท่องเที่ยวหด
ธปท.เปิดผลสำรวจความเชื่อมั่นทางธุรกิจเดือน พ.ย. ผู้ประกอบการในภาคบริการที่เกี่ยวเนื่องกับการท่องเที่ยวมีความเชื่อมั่นปรับลดลง
29 ต.ค. 2565

ธปท.เปิดผลสำรวจความเชื่อมั่นทางธุรกิจเดือน พ.ย. ผู้ประกอบการในภาคบริการที่เกี่ยวเนื่องกับการท่องเที่ยวมีความเชื่อมั่นปรับลดลง
ธนาคารแห่งประเทศไทย (ธปท.) รายงานดัชนีความเชื่อมั่นทางธุรกิจเดือน พ.ย.ที่ผ่านมา ว่า ความเชื่อมั่นของผู้ประกอบการในภาคบริการที่เกี่ยวเนื่องกับภาคการท่องเที่ยวปรับลดลง โดยเฉพาะในกลุ่มขนส่งผู้โดยสาร กลุ่มโรงแรม และร้านอาหาร ที่ได้รับผลกระทบจากภาคการท่องเที่ยวที่ชะลอตัว จากนักท่องเที่ยวทั้งชาวไทยและชาวต่างชาติที่ลดลง
ในขณะที่ดัชนีความเชื่อมั่นทางธุรกิจปรับดีขึ้นเล็กน้อยจากเดือนก่อนที่ระดับ 49.2 มาอยู่ที่ระดับ 49.5 ตามความเชื่อมั่นของผู้ประกอบการในภาคการผลิตและคำสั่งซื้อของผู้ประกอบการในภาคอุตสาหกรรม โดยเฉพาะสิ่งทอ เพราะความต้องการเสื้อผ้าสีดำเพิ่มขึ้น 
ทั้งนี้ ผู้ประกอบการมีความเชื่อมั่นด้านการผลิตดัชนีอยู่ที่ 50.1 และการลงทุนดัชนีอยู่ที่ 56.2 ส่วนความเชื่อมั่นด้านอื่นๆ ผู้ประกอบการยังขาดความเชื่อมั่น เนื่องจากดัชนีต่ำกว่าระดับ 50 เช่น คำสั่งซื้ออยู่ที่ระดับ 49 ด้านต้นทุนอยู่ที่ระดับ 43 ด้านการจ้างงานอยู่ที่ระดับ 49.7 และด้านผลประกอบการอยู่ที่ระดับ 49.1
สำหรับความเชื่อมั่นในอีก 3 เดือนข้างหน้า ผู้ประกอบการส่วนใหญ่ประเมินว่า ภาวะธุรกิจจะปรับดีขึ้นจากปัจจุบัน สะท้อนจากดัชนีในเกือบทุกองค์ประกอบที่อยู่เหนือระดับ 50 และมีทิศทางปรับดีขึ้นจากเดือนก่อนที่ระดับ 53.4 มาอยู่ที่ระดับ 54.5 ซึ่งเป็นการปรับดีขึ้นตามความเชื่อมั่นของผู้ประกอบการในภาคอุตสาหกรรม โดยเฉพาะในกลุ่มยานยนต์ที่คาดว่าอุปสงค์ในประเทศจะปรับดีขึ้น ส่งผลให้ความเชื่อมั่นต่อการผลิตเพื่อรองรับคำสั่งซื้อในประเทศปรับเพิ่มขึ้น หลังหมดโครงการรถยนต์คันแรก
ทั้งนี้ ธปท.จัดทำดัชนีความเชื่อมั่นทางธุรกิจจาก 6 องค์ประกอบ ได้แก่ การผลิต คำสั่งซื้อ การลงทุน ต้นทุนการผลิต ผลประกอบการ และการจ้างงาน โดยประมวลจากผลการสำรวจความคิดจากกลุ่มตัวอย่างธุรกิจขนาดกลางและใหญ่ 638 รายทั่วประเทศ หรือคิดเป็น 63.2 ของแบบสอบถามทั้งหมด ซึ่งผลการสำรวจหากดัชนีเท่ากับ 50 หมายถึง ผู้ประกอบการมีความเชื่อมั่นทรงตัวจากเดือนก่อน หากดัชนีดีมากกว่า 50 หมายถึงผู้ประกอบการมีความเชื่อมั่นดีขึ้นกว่าเดือนก่อน และถ้าดัชนีต่ำกว่า 50 หมายถึงผู้ประกอบการมีความเชื่อมั่นแย่ลงกว่าเดือนก่อน
ด้านเศรษฐกิจภูมิภาค ธปท.สำนักงานภาคเหนือ รายงานภาวะเศรษฐกิจและการเงินภาคเหนือในเดือนต.ค.ที่ผ่านมาชะลอลงเป็นส่วนใหญ่ หลักๆ มาจากการบริโภคภาคเอกชน หรือการใช้จ่ายของประชาชนแผ่วลง ติดลบที่ 1.3% มากกว่าเดือนก่อนที่ติดลบ 0.4% เห็นได้จากการใช้จ่ายในหมวดยานยนต์ หมวดสินค้าที่ใช้ในชีวิตประจำวัน และปริมาณการใช้น้ำมันเชื้อเพลิงลดลง แต่ส่วนหนึ่งก็เป็นผลจากราคาน้ำมันที่เริ่มขยับขึ้น ปัจจัยที่ฉุดรั้งการใช้จ่ายมาจากกำลังซื้อที่ยังคงอ่อนแอ โดยเฉพาะรายได้ครัวเรือนภาคเกษตรที่ติดลบ 3.7% หนี้ครัวเรือนยังอยู่ในระดับสูง ขณะที่สถาบันการเงินยังเข้มงวดในการให้สินเชื่อ
ขณะที่ภาคธุรกิจท่องเที่ยวก็ชะลอลงมากกว่าที่คาดไว้จากนักท่องเที่ยวจีนเป็นหลัก แม้จำนวนนักท่องเที่ยวจากยุโรปจะเพิ่มขึ้น แต่นักท่องเที่ยวจีนที่คาดว่าจะเข้ามามากในช่วง Golden Week ของเดือน ต.ค. กลับลดลง โดยเฉพาะกลุ่มทัวร์ รวมถึงนักท่องเที่ยวไทยที่เลื่อนการจัดกิจกรรมบางประเภทออกไป โดยจำนวนนักท่องเที่ยวเดือนนี้ขยายตัว 10.8%